b'\n_START_ARTICLE_\nFi\xc5\xbeolar\n_START_SECTION_\nOpis in biologija\n_START_PARAGRAPH_\nFi\xc5\xbeolar ima ovalno telo in dose\xc5\xbee v dol\xc5\xbeino med 3 in 4,5 mm, po drugih avtorjih pa med 2 in 5 mm. Hro\xc5\xa1\xc4\x8dek je temne, skoraj \xc4\x8drne barve, pokrovke in vratni \xc5\xa1\xc4\x8dit so pokrite z drobnimi dla\xc4\x8dicami neenakih barv, ki na ta na\xc4\x8din tvorijo temnej\xc5\xa1e ali svetlej\xc5\xa1e pege. Pokrovke ne pokrivajo zadka v celoti. Noge so rumenorde\xc4\x8de, tipalke pa rde\xc4\x8derjave barve._NEWLINE_Samice na fi\xc5\xbeolova zrna ali med njih, na polju pa v stroke, skupno odlo\xc5\xbeijo med 50 in 200 mle\xc4\x8dnobelih jaj\xc4\x8dec ovalne oblike, ki so dolga 0,60 mm in \xc5\xa1iroka 0,25 mm.  Obi\xc4\x8dajno samica naenkrat odlo\xc5\xbei med 2 in 20 jaj\xc4\x8dec. Iz jaj\xc4\x8deca se po 3 do 45 dnevih izle\xc5\xbeejo belkastorumene li\xc4\x8dinke z rjavo glavo in debelim, zavitim telesom, ki zrastejo do 6 mm. V prvem stadiju ima li\xc4\x8dinka tri pare nog, pozneje pa noge izginejo. Buba je umazanobele barve, iz nje pa po 9 do 29 dneh izleti odrasel hro\xc5\xa1\xc4\x8d.'